วีระยุทธ กาญจน์ชูฉัตร

รองศาสตราจารย์ วีระยุทธ กาญจน์ชูฉัตร (เกิด 16 พฤษภาคม พ.ศ. 2522)  เป็นนักการเมืองชาวไทย ปัจจุบันดำรงตำแหน่งเป็นรองหัวหน้าพรรคประชาชน ฝ่ายยุทธศาสตร์การเมือง และที่ปรึกษาด้านนโยบาย เป็นบุคคลที่ได้รับเสนอชื่อเป็นนายกรัฐมนตรีลำดับที่ 3 ของพรรคในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2569 อดีตทีมเศรษฐกิจพรรคก้าวไกล และอดีตที่ปรึกษาหัวหน้าพรรค (ชัยธวัช ตุลาธน) และที่ปรึกษาประจำคณะกรรมาธิการการพัฒนาเศรษฐกิจ

เคยดำรงตำแหน่งทางวิชาการเป็นรองศาสตราจารย์ด้านเศรษฐศาสตร์การเมืองที่ National Graduate Institute for Policy Studies หรือ GRIPS ซึ่งเป็นมหาวิทยาลัยเฉพาะทางด้านนโยบายสาธารณะ แห่งกรุงโตเกียว ประเทศญี่ปุ่น สอนและทำวิจัยด้านนโยบายอุตสาหกรรม การพัฒนาของเอเชียตะวันออก และเศรษฐกิจการเมืองไทย 

 ประวัติ 
วีระยุทธเกิดเมื่อวันที่ 16 พฤษภาคม พ.ศ. 2522 จบการศึกษาระดับมัธยมศึกษาจากโรงเรียนเตรียมอุดมศึกษาพัฒนาการ ด้วยคะแนนสูงสุดในรุ่น ต่อมาสำเร็จการศึกษาระดับปริญญาตรี ในคณะวิศวกรรมศาสตร์ สาขาวิศวกรรมไฟฟ้า และปริญญาโท ในคณะเศรษฐศาสตร์ จากจุฬาลงกรณ์มหาวิทยาลัย หลังจากนั้นได้เดินทางไปศึกษาต่อระดับปริญญาโทและปริญญาเอกด้านการพัฒนา (Development Studies) จากมหาวิทยาลัยเคมบริดจ์ สหราชอาณาจักร โดยได้รับทุนการศึกษาจาก Cambridge Trust และ Cambridge Political Economy Society Trust   

วีระยุทธทำวิทยานิพนธ์เรื่อง Deficiency by Design: Institutional Persistence and Economic Development in Thailand ภายใต้อาจารย์ที่ปรึกษา Ha-Joon Chang ศาสตราจารย์ชาวเกาหลีใต้ ผู้เชี่ยวชาญด้านเศรษฐศาสตร์การพัฒนาระดับโลก ผู้ได้รับรางวัล Gunnar Myrdal Proize (2003) และรางวัล Wassily Leontief Prize (2005)

 การทำงาน 
ระหว่างศึกษาในระดับปริญญาเอกที่เคมบริดจ์ช่วงปี พ.ศ. 2551-2555 วีระยุทธทำงานเป็นอาจารย์ที่ปรึกษาให้กับนักศึกษาปริญญาตรีที่คิงส์คอลเลจลอนดอน และเป็นหนึ่งในผู้บรรยายวิชาปริญญาเอกของ Centre of Development Studies ที่มหาวิทยาลัยเคมบริดจ์ นอกจากนี้ ยังเป็นทีมวิจัยของ Overseas Development Institute (ODI) ที่กรุงลอนดอน ในโครงการศึกษาประเทศกำลังพัฒนา ที่เน้นกลุ่มประเทศยากจนในทวีปแอฟริกา

 การเมือง 
วีระยุทธได้รับการชักชวนจากธนาธร จึงรุ่งเรืองกิจ ให้มาร่วมงานกับ พรรคอนาคตใหม่ และวีระยุทธเป็นผู้คิดนโยบายไทย 2 เท่า ของพรรคอนาคตใหม่อีกด้วย

วันที่ 22 มีนาคม พ.ศ. 2566 พรรคก้าวไกลได้เปิดตัวทีมเศรษฐกิจก้าวไกล โดยวีระยุทธเป็น 1 ใน 7 สมาชิก

วันที่ 23 กันยายน พ.ศ. 2566 ภายหลังจากการประชุมของพรรคก้าวไกล โดย ชัยธวัช ตุลาธน เข้ารับตำแหน่งหัวหน้าพรรคต่อจาก พิธา ลิ้มเจริญรัตน์ วีระยุทธก็ได้รับแต่งตั้งให้ดำรงตำแหน่งที่ปรึกษาหัวหน้าพรรค ควบคู่กับ เดชรัต สุขกำเนิด โดยมีพิธาเป็นประธานที่ปรึกษา

วีระยุทธถูกจับตามองจากสื่อมวลชน ว่าจะเป็น 1 ใน 3 ตัวเต็งหัวหน้าพรรคใหม่ หากว่าพรรคก้าวไกลถูกยุบ โดยมี ศิริกัญญา ตันสกุล และ ณัฐพงษ์ เรืองปัญญาวุฒิ อยู่ในรายชื่ออีกด้วย อย่างไรก็ตาม ภายหลังจากที่พรรคก้าวไกลถูกยุบ วีระยุทธได้ย้ายไปสังกัดพรรคประชาชน และมิได้รับตำแหน่งหัวหน้าพรรค โดยมีณัฐพงษ์เป็นหัวหน้าพรรค และวีระยุทธได้รับการแต่งตั้งเป็นรองหัวหน้าพรรคในเวลาต่อมา 

ในงานรีชาร์จประชาชน วีระยุทธได้รับการเสนอชื่อเป็น 1 ใน 3 รายชื่อบุคคลที่ได้รับเสนอชื่อเป็นนายกรัฐมนตรีของพรรคประชาชนในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2569 ร่วมกับ ณัฐพงษ์ เรืองปัญญาวุฒิ และ ศิริกัญญา ตันสกุล

 สมาชิกสภาผู้แทนราษฎร 
วีระยุทธ กาญจน์ชูฉัตร ได้รับเลือกตั้งเป็นสมาชิกสภาผู้แทนราษฎรมาแล้ว 1 สมัย คือ
 การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2569 แบบบัญชีรายชื่อ สังกัดพรรคประชาชน

 ผลงานหนังสือ 
 งานเขียน 
 เศรษฐกิจสามสี

 งานแปล 
 เศรษฐศาสตร์ [ฉบับทางเลือก] (Economics: The User’s Guide) (ต้นฉบับโดย Ha-Joon Chang)

 อ้างอิง 

 แหล่งข้อมูลอื่น 




หมวดหมู่:พรรคอนาคตใหม่
หมวดหมู่:พรรคก้าวไกล
หมวดหมู่:พรรคประชาชน (พ.ศ. 2567)
หมวดหมู่:นิสิตเก่าจุฬาลงกรณ์มหาวิทยาลัย
หมวดหมู่:นิสิตเก่าคณะวิศวกรรมศาสตร์ จุฬาลงกรณ์มหาวิทยาลัย
หมวดหมู่:นิสิตเก่าคณะเศรษฐศาสตร์ จุฬาลงกรณ์มหาวิทยาลัย
หมวดหมู่:ศิษย์เก่าจากมหาวิทยาลัยเคมบริดจ์